  Виталий Пронин Картошкаез калыкын «кыкетӥ нянь» шуо ке но, Алнаш ёросысь хозяйствоос сое мылкыдтэк будэто. Будэто ке но, воксё кӧня ке гектар гинэ музъем висъяло. Воксё мукет югдур Алнаш ёросысь Писэйгуртысь «Инвис» огазеяськонын. Татын картошка - валтӥсь культура.Кутскизы та уж борды 2004-тӥ арын 12 гектарысен. Нырысетӥ араз картошказы ӧз удалты: кӧня мерттӥзы, сомында ик басьтӥзы. Нош кылем арын, гужем зоръёс ӧжыт ке но усизы, котькуд гектарысьтыз картошка 180 центнер люкаськиз. 168 гектарозь йылэтӥзы картошкалы висъям музъемез но.Хозяйствен кивалтэ Писэйгуртысь Иван Захаров. Дышетскемезъя со инженер. Солэн верамезъя, татын огдыре 11 пумо сорт картошка будэто. Кидысэн юрттэ Ижысь опытной станция. Колорад бӧчы но чурыт нумыр кидысэз медаз изъянтэ шуыса, музъемез азьло ик ядъёсын бугырто. Соин ик, будосъёс кужым люкаку, бӧчыос картошка вылын уг ни адӟисько.Картошка будэтон - секыт уж: котыраз берганэз трос. Техникаен но пӧлтӥз уно уд бызьылы - ваньзэгес ик киын лэсьтоно. Ужез капчиятон вылысь коллективын котькуд ар мар ке выльзэ пыӵатыны тыршо. Картошкаез окто кык немецкой прицепной комбайнъёсын. Пуктӥзы картошка возён вӧл-вӧл склад. Кылем арын басьтӥзы на муэз небӟытыны юрттӥсь фрезаос но картошка бырйись агрегат.Нырысь аръёсы кӧня ке шугъяськизы: кинлы вузалом? Табере, асьме улосэ сяна, картошкаез асьсэ машинаосынызы нуо Татарстанэ, Башкортостанэ но Казахстанэ. Векчиез картошка мынэ пудоез сюдыны.Леонид Ушаков Туспуктэмез: foto-planeta.com  Теги: Алнаш Писеево Писэйгурт  